CELEX: 52015PC0231
Language: hu
Date: 2015-05-29
Title: Javaslat A TANÁCS VÉGREHAJTÁSI HATÁROZATA a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés további alkalmazásának Lengyelország részére történő engedélyezése érdekében a 2009/790/EK határozat módosításáról

EURÓPAI BIZOTTSÁG
            Brüsszel, 2015.5.29.
            COM(2015) 231 final
            2015/0118(NLE)
            Javaslat
            A TANÁCS VÉGREHAJTÁSI HATÁROZATA
            a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés további alkalmazásának Lengyelország részére történő engedélyezése érdekében a 2009/790/EK határozat módosításáról
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               A javaslat okai és céljai
            
            
               A közös hozzáadottértékadó-rendszerről szóló, 2006. november 28-i 2006/112/EK irányelv
                  1
                (a továbbiakban: héairányelv) 395. cikkének (1) bekezdése értelmében a Tanács, a Bizottság javaslata alapján, bármelyik tagállamot egyhangúlag felhatalmazhatja arra, hogy az irányelvben foglaltaktól eltérő különös intézkedéseket alkalmazzon a hozzáadottérték-adó beszedésének egyszerűsítésére vagy egyes adócsalások és -kikerülések megelőzésére.
            
            
               Lengyelország a Bizottság által 2014. december 23-án iktatott levelében engedélyt kért arra, hogy továbbra is adómentességet biztosíthasson azoknak az adóalanyoknak, amelyek éves árbevétele nem haladja meg a 30 000 EUR-s összeg nemzeti valutában kifejezett, a csatlakozás napján érvényes átváltási árfolyamon számított ellenértékét. A héairányelv 395. cikke (2) bekezdésének megfelelően a Bizottság 2015. február 6-án kelt levelében tájékoztatta a többi tagállamot Lengyelország kérelméről. A Bizottság 2015. február 9-én kelt levelében értesítette Lengyelországot arról, hogy birtokában van a kérelem elbírálásához szükséges valamennyi információnak.
            
            
               Háttér-információk
            
            
               A héairányelv XII. címének 1. fejezete lehetővé teszi a tagállamok számára, hogy a kisvállalkozásokra vonatkozóan különös szabályozásokat alkalmazzanak, beleértve azt is, hogy adómentességet nyújtsanak a meghatározott éves árbevételt el nem érő adóalanyoknak. Ez az adómentesség maga után vonja, hogy az adóalanynak nem kell hozzáadottérték-adót felszámítania az értékesítéseire, és következésképpen nem is vonhat le előzetesen felszámított hozzáadottérték-adót.
            
            
               A héairányelv 287. cikkének 14. pontja értelmében Lengyelország azoknak az adóalanyoknak biztosíthat mentességet a hozzáadottérték-adó alól, amelyek éves árbevétele nem haladja meg a 10 000 EUR-s összeg nemzeti valutában kifejezett, a csatlakozás napján érvényes átváltási árfolyamon számított ellenértékét.
            
            
               2009-ben Lengyelország eltérést kért a kiskereskedők héafizetési kötelezettségeinek egyszerűsítése és a nemzeti adóhatóság adóbeszedési tevékenységének megkönnyítése érdekében. A 2009. október 20-i 2009/790/EK tanácsi határozattal
                  2
                a Tanács engedélyt adott arra, hogy Lengyelország 2012. december 31-ig mentességet biztosítson a hozzáadottérték-adó alól azoknak az adóalanyoknak, amelyek éves árbevétele nem haladja meg a 30 000 EUR-s összeg nemzeti valutában kifejezett, a csatlakozás napján érvényes átváltási árfolyamon számított ellenértékét. Az eltérést a 2012/769/EU tanácsi határozattal
                  3
                meghosszabbították 2015. december 31-ig. A szóban forgó intézkedés igénybevétele opcionális az adóalanyok számára. Lengyelország most az említett intézkedés meghosszabbítása iránt nyújtott be kérelmet.
            
            
               A Lengyelország által szolgáltatott információk alapján úgy tűnik, hogy az intézkedés alkalmazásának eredményeként összesen 103 617 – 10 000 EUR és 30 000 EUR közötti összegű árbevétellel rendelkező – adóalany részesült a hozzáadottérték-adó alóli mentességből, és ez 2013-ban az állami költségvetés hozzáadottérték-adóból származó bevételeinek teljes összegét a becslések szerint megközelítőleg 0,32 %-kal csökkentette. 
            
            
               Ennélfogva javasolt az eltérés legkorábban 2018. december 31-ig vagy egy olyan irányelv hatálybalépéséig történő ismételt meghosszabbítása, amely meghatározza az adóalanyok számára biztosított, lehetséges hozzáadottértékadó-mentesség feltételeként megállapított éves árbevételi felső határokat.
            
            
               Meglévő rendelkezések a javaslat által érintett területen
            
            
               Más tagállamok is kaptak már engedélyt hasonló eltérésekre.
            
            
               Összhang az Unió egyéb szakpolitikáival és célkitűzéseivel
            
            
               Az intézkedés összhangban áll az Uniónak a „Gondolkozz előbb kicsiben!” Európai kisvállalkozói intézkedéscsomag: „Small Business Act” című bizottsági közleményben (COM(2008) 394., 2008. június 25.) rögzített, kisvállalkozásokkal kapcsolatos célkitűzéseivel.
            
            
               2.AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               Konzultáció az érdekelt felekkel
            
            
               Nem releváns.
            
            
               Szakértői vélemények összegyűjtése és felhasználása
            
         
         
            
               Külső szakértők bevonására nem volt szükség.
            
            
               Hatásvizsgálat
            
            
               A tanácsi végrehajtási határozatra irányuló javaslat célja egy olyan egyszerűsítést célzó intézkedés további három évre szóló alkalmazása, amely számos hozzáadottértékadó-kötelezettséget megszüntet azon vállalkozások tekintetében, amelyek éves árbevétele nem haladja meg a 30 000 EUR-s összeg nemzeti valutában kifejezett ellenértékét, és amely ezért több mint 100 000 adóalany esetében várhatóan kedvező hatást gyakorol az adminisztratív terhek csökkenésére, míg a hozzáadottérték-adóból származó összbevételeket előreláthatólag mindössze 0,32 %-kal fogja csökkenteni.
            
            
               3.A JAVASLAT JOGI ELEMEI
            
            
               A javaslat összefoglalása
            
            
               A héairányelvtől eltérő egyszerűsítő intézkedés további alkalmazásának engedélyezése Lengyelország számára azon vállalkozások tekintetében, amelyek éves árbevétele nem haladja meg a 30 000 EUR-s összeg nemzeti valutában kifejezett, a csatlakozás napján érvényes átváltási árfolyamon számított ellenértékét.
            
            
               Jogalap
            
            
               A héairányelv 395. cikke.
            
            
               A szubszidiaritás elve
            
            
               A javaslat az Európai Unió kizárólagos hatáskörébe tartozik, ezért a szubszidiaritás elve nem alkalmazható.
            
            
               Az arányosság elve
            
            
               A javaslat megfelel az arányosság elvének a következők miatt:
            
            
               A határozat egy tagállam számára, annak saját kérelme alapján ad felhatalmazást és kötelezettséget nem keletkeztet.
            
            
               Tekintettel az eltérés korlátozott alkalmazási körére, a különös intézkedés arányban áll a kitűzött céllal.
            
            
               A jogi aktus típusának megválasztása
            
            
               Javasolt aktus: tanácsi végrehajtási határozat.
            
            
               A héairányelv 395. cikke értelmében a hozzáadottérték-adóra vonatkozó közös szabályoktól kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. Ezenfelül azért a tanácsi végrehajtási határozat a legmegfelelőbb jogi aktus, mert az egy-egy tagállamnak is címezhető.
            
            
               4.KÖLTSÉGVETÉSI HATÁSOK 
            
            
               A javaslat nincs hatással az uniós költségvetésre, mert Lengyelország az 1553/89/EGK, Euratom tanácsi rendelet 6. cikkének megfelelően kompenzációs számítást fog végezni.
            
            
               5.OPCIONÁLIS ELEMEK 
            
         
         
            
               A javaslat hatályvesztésre vonatkozó rendelkezést tartalmaz.
            
            
               2015/0118 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés további alkalmazásának Lengyelország részére történő engedélyezése érdekében a 2009/790/EK határozat módosításáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre
                  4
                és különösen annak 395. cikke (1) bekezdésére,
            
            
               tekintettel az Európai Bizottság javaslatára,
            
            
               mivel:
            
            
               (1)A 2006/112/EK irányelv 287. cikkének 14. pontja felhatalmazza Lengyelországot, hogy a hozzáadottérték-adó alól mentességet biztosítson azoknak az adóalanyoknak, amelyek éves árbevétele nem haladja meg a 10 000 EUR-s összeg nemzeti valutában kifejezett, a csatlakozás napján érvényes átváltási árfolyamon számított ellenértékét.
            
            
               (2)A 2009/790/EK tanácsi határozattal
                  5
                Lengyelország engedélyt kapott, hogy – 2012. december 31-ig, eltérést biztosító intézkedésként – a hozzáadottérték-adó alól mentességet biztosítson azoknak az adóalanyoknak, amelyek éves árbevétele nem haladja meg a 30 000 EUR-s összeg nemzeti valutában kifejezett, a csatlakozás napján érvényes átváltási árfolyamon számított ellenértékét. 
            
            
               (3)A 2012/769/EU tanácsi végrehajtási határozattal
                  6
                2015. december 31-ig meghosszabbították a 2009/790/EK tanácsi határozatban meghatározott eltérő intézkedést. 
            
            
               (4)Lengyelország a Bizottságnál 2014. december 23-án iktatott levelében engedélyt kért a 2006/112/EK irányelv 287. cikkének 14. pontjától eltérő intézkedés alkalmazásának ismételt meghosszabbítására annak érdekében, hogy továbbra is biztosíthasson hozzáadottérték-adó (a továbbiakban: héa) alóli mentességet azoknak az adóalanyoknak, amelyek éves árbevétele nem haladja meg a 30 000 EUR-s összeg nemzeti valutában kifejezett, a csatlakozás napján érvényes átváltási árfolyamon számított ellenértékét. Az említett intézkedés révén a szóban forgó adóalanyok továbbra is mentesülnének a 2006/112/EK irányelv XI. címének 2–6. fejezetében rögzített héakötelezettségek egy része vagy összessége alól.
            
            
               (5)A Bizottság 2015. február 6-án kelt leveleiben tájékoztatta a többi tagállamot Lengyelország kérelméről. A Bizottság 2015. február 9-én kelt levelében értesítette Lengyelországot arról, hogy birtokában van a kérelem elbírálásához szükséges valamennyi információnak.
            
            
               (6)A Lengyelország által szolgáltatott információk alapján az intézkedés alkalmazása 103 617 adóalanyt juttatott előnyhöz, és 2013-ban a költségvetés héából származó bevételeit a becslések szerint megközelítőleg 0,32 %-kal csökkentette.
            
            
               (7)Tekintettel arra, hogy e magasabb felső határ alkalmazása következtében csökkentek a legkisebb vállalkozásokra háruló héakötelezettségek, és hogy az utóbbiak a 2006/112/EK irányelv 290. cikkével összhangban továbbra is dönthetnek az általános héaszabályozás választása mellett, helyénvaló felhatalmazni Lengyelországot arra, hogy egy újabb meghatározott időtartam erejéig alkalmazhassa az intézkedést. Az eltérés nincs hatással az Unió héából származó saját forrásaira.
            
            
               (8)A 2012/769/EU határozattal módosított 2009/790/EK határozatot ennek megfelelően módosítani kell,
            
            
               ELFOGADTA EZT A HATÁROZATOT: 
            
            
               1. cikk
            
         
         
            
               A 2012/769/EU határozat 1. cikkével módosított 2009/790/EK határozat 2. cikke a következőképpen módosul:
            
            
               „2. cikk
            
            
               Ez a határozat a róla szóló értesítés napján lép hatályba.
            
            
               Ezt a határozatot 2016. január 1-jétől 2018. december 31-ig kell alkalmazni.”
            
            
               2. cikk
            
            
               Ennek a határozatnak a Lengyel Köztársaság a címzettje.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  HL L 347., 2006.12.11., 1. o.
               
               
                  
                     (2)
                  HL L 283., 2009.10.30., 53. o.
               
               
                  
                     (3)
                  HL L 338., 2012.12.12., 27. o.
               
               
                  
                     (4)
                  HL L 347., 2006.12.11., 1. o.
               
               
                  
                     (5)
                  A Tanács 2009. október 20-i 2009/790/EU határozata a Lengyel Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő intézkedés alkalmazására történő felhatalmazásáról (HL L 283., 2009.10.30., 53. o.).
               
               
                  
                     (6)
                  A Tanács 2012. december 4-i 2012/769/EK végrehajtási határozata (HL L 338., 2012.12.12., 27. o.).